Ныр Сеф ягу къагъэкIыж
Урысейм щIыхь зиIэ и тренер Ныр Сеф и фэеплъу дзюдомкIэ республикэпсо турнир КъБКъУ-м и спорткомплексым щекIуэкIащ.
Ныр Сеф Дзэлыкъуэ щIыналъэм хыхьэ Къармэхьэблэ къуажэм къыщалъхуащ. Абы и гъащIэ псор ирихьэлIащ тренер лэжьыгъэм, къытщIэхъуэ щIэблэр спортым дегъэхьэхыным. Ар щылэжьащ «Динамо», иужькIэ «Спартак» спорт зэгухьэныгъэхэм. 1972 гъэм абы и фIыгъэкIэ Къэбэрдей-Балъкъэрым къыщызэIуахащ дзюдомрэ самбэмрэ я япэ секцэхэр. Ар зэрылэжьа зэманым къриубыдэу хузэфIэкIащ Урысейми дуней псоми цIэрыIуэ щыхъуа спортсмен куэд игъэсэну.
Ныр Сеф и фэеплъу екIуэкIа 10-нэ турнирыр къызэрагъэпэщащ КъБР-м СпортымкIэ и министерствэмрэ КъБКъУ-м и спорткомплексымрэ. Зэпеуэм кърихьэлIащ КИФЩI-м и щIыналъэхэм къикIа, 2003 — 2004 гъэхэм къалъхуа спортсмен ныбжьыщIэхэу 250-м щIигъу.
Зэхьэзэхуэр къыщызэIуахым Нырыр ягу къагъэкIыжу къэпсэлъахэщ КъБКъУ-м и ректор Алътуд Юрэ, КъБР-м спортымкIэ и министрым и къуэдзэ Анаев Аслъэн, Налшык къалэ Администрацэм и Iэтащхьэм и къуэдзэ Бэджыдэ Мухьэмэд, УФ-м щIыхь зиIэ и тренер Пчёлкин Вячеслав сымэ.
Ныр Сеф и фэеплъ турнирыр удэзыхьэ-хыу екIуэкIащ. Я хьэлъагъ елъытауэ абы пашэныгъэр щаубыдащ Гусев Роман, КIэблахъуэ Хьэлий, Сиряк Данил, Бжэмбахъуэ Замир, Маев Омар, Тхьэкъуахъуэ Азэмэт, Драновский Игорь, Джамалов Нурмагомед, Къуныжь Руслан, Къумыкъу Темболэт сымэ.
НэгъуэщI зы Iуэхугъуэ гуапи КъБКъУ-м и спорткомплексым я махуэм щызэхэтащ. Фызэрыщыгъуазэщи, къызэрызэрагъэпэщрэ куэд мыщIами, Урысейм и чемпионатым дыжьын, жэз медалхэр къыщызыхьа, дзюдомкIэ «КъБР» клубым хэтхэм Iэмал ягъуэтащ Рим щекIуэкIыну, «Европэм и дыщэ лигэ» турнирым хэтыну. Ар зи фIыгъэхэу Арданов Заур, Лъапэнагъуэ Аслъэн, Хубецов Алан, ЩауэцIыкIу Рустам, ХьэпцIэ Артур, Магомедов Магомед, ГъущIапщэ Самир, Мусэ Ахьмэд, Бабыгуей Олег, Омаров Арсен, Джэданэ Алим, Гъэунэ Анзор, Джэданэ Залым сымэ щIыхь тхылъхэр яритащ Алътуд Юрэ.
НафIэдз Мухьэмэд.
